Alumnes de l’IES Vicent Andrés Estellés participen en la Gira per la infància
2025-07-24

Els alumnes i les alumnes de l’assignatura “Taller interdisciplinari” de l’IES Vicent Andrés Estellés van participar, a meitat del mes d’octubre, en les activitats de la Gira per la Infància celebrades a Burjassot. L’alumnat va estar present en el Fòrum de polítiques socials per a la Infància, celebrat el 15 d’octubre a la Casa de Cultura del municipi. En aquest, es van abordar diferents aspectes rellevants en l’àmbit de l’educació de xiquets i els joves així com problemàtiques relacionades com, per exemple, el “bullying”, les addiccions cada vegada més primerenques a les Noves Tecnologies, la importància de la relació amb la família o la integració dels avis en l’acompanyament escolar. En el Fòrum van participar diferents col·lectius implicats, com l’alumnat de diferents centres, AMPAS, avis i àvies, representants de la Policia Local i Nacional, tècnics municipals, etc…

A continuació, l’alumnat de l’IES Vicent Andrés Estellés també va gaudir, amb la companyia d’altres centres escolars presents, del concert didàctic per la Cultura de Paz a càrrec de Paco Damas, el qual va comptar amb la presentació de Federico Mayor Zaragoza, alt funcionari de l’ONU per a la infància. En la seua intervenció, relaten els alumnes i alumnes de l’IES V.A.E, Major Zaragoza va afirmar que “ja està bé de resoldre els conflictes amb les armes” i que “és el moment del diàleg per a la resolució dels conflictes”.